CELEX: 32015D2181
Language: mt
Date: 2015-11-24 00:00:00
Title: Deċiżjoni ta' Implimentazzjoni tal-Kummissjoni (UE) 2015/2181 tal-24 ta' Novembru 2015 dwar il-pubblikazzjoni, b'restrizzjoni f'Il-Ġurnal Uffiċjali tal-Unjoni Ewropea, tar-referenza tal-istandard EN 795:2012 dwar “Protezzjoni kontra waqgħat mill-għoli — Apparat ta' ankoraġġ” skont ir-Regolament (UE) Nru 1025/2012 tal-Parlament Ewropew u tal-Kunsill (Test b'rilevanza għaż-ŻEE)

26.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 309/10
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/2181
   tal-24 ta' Novembru 2015
   dwar il-pubblikazzjoni, b'restrizzjoni f'Il-Ġurnal Uffiċjali tal-Unjoni Ewropea, tar-referenza tal-istandard EN 795:2012 dwar “Protezzjoni kontra waqgħat mill-għoli — Apparat ta' ankoraġġ” skont ir-Regolament (UE) Nru 1025/2012 tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea
   Wara li kkunsidrat id-Direttiva tal-Kunsill 89/686/KEE tal-21 ta' Diċembru 1989 dwar l-approssimazzjoni tal-liġijiet tal-Istati Membri rigward l-apparat personali protettiv (1), u b'mod partikolari l-Artikolu 5(4) tagħha,
   Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (2), u b'mod partikolari l-punt (a) tal-Artikolu 11(1) tiegħu,
   Wara li kkunsidrat l-opinjoni tal-Kumitat stabbilit skont l-Artikolu 22 tar-Regolament (UE) Nru 1025/2012
   Billi:
   
               (1)
            
            
               Meta standard nazzjonali li jittrasponi standard armonizzat, li r-referenza tiegħu tkun ġiet ippubblikata f'Il-Ġurnal Uffiċjali tal-Unjoni Ewropea, ikopri wieħed jew aktar mir-rekwiżiti essenzjali tas-saħħa u tas-sikurezza stipulati fl-Anness II tad-Direttiva 89/686/KEE, l-apparat immanifatturat skont dan l-istandard jitqies li jissodisfa r-rekwiżiti bażiċi kkonċernati tas-saħħa u tas-sikurezza.
            
         
               (2)
            
            
               Fit-12 ta' Frar 2000, il-Kummissjoni Ewropea, mal-pubblikazzjoni tal-lista ta' standards armonizzati f'Il-Ġurnal Uffiċjali tal-Unjoni Ewropea, ħarġet twissija għall-istandard armonizzat EN 795: 1996 Tispeċifika li “din il-pubblikazzjoni ma tikkonċernax l-apparat deskritt fil-klassijiet A, C u D […] u li fir-rigward tiegħu ma għandu jkun hemm l-ebda preżunzjoni ta' konformità mad-dispożizzjonijiet tad- Direttiva 89/686/KEE”.
            
         
               (3)
            
            
               F'sentenza tal-21 ta' Ottubru 2010 fil-każ C-185/08, il-Qorti tal-Ġustizzja tal-Unjoni Ewropea ddeċidiet li d-dispożizzjonijiet tal-istandard EN 795 dwar apparat ta' ankoraġġ tal-klassi A 1 mhumiex koperti bid-Direttiva 89/686/KEE;
            
         
               (4)
            
            
               Fit-3 ta' Awwissu 2012, Franza ressqet oġġezzjoni formali fir-rigward tal-istandard EN 2012:795 “Protezzjoni kontra waqgħat mill-għoli- Apparat ta' ankoraġġ”, armonizzat skont id- Direttiva 89/686/KEE. L-istandard ġie approvat mill-Kumitat Ewropew għall-Istandardizzazzjoni (CEN) fid-9 ta' Ġunju 2012 iżda r-referenza tiegħu għadha ma ġietx ippubblikata f'Il-Ġurnal Uffiċjali tal-Unjoni Ewropea.
            
         
               (5)
            
            
               L-oġġezzjoni formali hija bbażata fuq il-fatt li l-apparat fiss ta' ankoraġġ, li miegħu huwa mqabbad t-Tagħmir Personali Protettiv (TPP) kontra waqgħat mill-għoli — bħal ċinga li torbot il-ġisem, kurdun bi smorzatur u elementi oħrajn ta' konnessjoni — huwa parti integrali ta' struttura jew ta' wiċċ tal-blat. L-apparat ta' ankoraġġ li huwa parti integrali ta' struttura mhuwiex TPP iżda apparat li miegħu jitwaħħal it-TPP u għalhekk komplementari. F'dan il-każ, huma biss l-elementi ta' konnessjoni li għandhom jitqiesu bħala TPP.
            
         
               (6)
            
            
               L-istandard EN 795:2012 jikkonċerna kemm il-punti fissi ta' ankoraġġ kif ukoll dawk mobbli. Madankollu, huma biss il-punti mobbli ta' ankoraġġ (jiġifieri dawk trasportabbli u temporanji), li mhux mwaħħlin b'mod permanenti ma' struttura, li jaqgħu taħt il-kamp ta' applikazzjoni tad-Direttiva 89/686/KEE.
            
         
               (7)
            
            
               Hemm ħames tipi ta' apparat ta' ankoraġġ li huma kopert mill-istandard EN 795:2012 skont il-karatteristiċi tagħhom, li huma:
               
                  
                     Tip A:
                   L-apparat ta' ankoraġġ b'punt stazzjonarju wieħed jew aktar ta' ankoraġġ u li jeħtieġ rbit strutturali jew ta' elementi tat-twaħħil li jeħlu mal-istruttura;
               
                  
                     Tip B:
                   L-apparat ta' ankoraġġ b'punt stazzjonarju wieħed jew aktar ta' ankoraġġ mingħajr il-ħtieġa ta' rbit strutturali jew ta' elementi tat-twaħħil li jeħlu mal-istruttura;
               
                  
                     Tip C:
                   L-apparat ta' ankoraġġ mgħammar bi rfid flessibbli u orizzontali
               
                  
                     Tip D
                   L-apparat ta' ankoraġġ mgħammar bi rfid riġidu u orizzontali;
               
                  
                     Tip E
                   L-apparat ta' ankoraġġ li jintuża fuq l-uċuħ orizzontali fejn il-prestazzjoni tiddependi biss fuq il-massa u fuq il-frizzjoni bejnha u l-wiċċ (irbit li jżomm bil-piż tiegħu stess).
            
         
               (8)
            
            
               Wara li eżaminat l-istandard EN 795:2012, il-Kummissjoni stabbiliet li huma biss it-tipi B u E tal-apparat ta' ankoraġġ li huma mobbli u mhux maħsuba li jibqgħu permanentement imwaħħlin mal-istruttura, u għalhekk huma TPP koperti mid-Direttiva 89/686/KEE.
            
         
               (9)
            
            
               Ġew ikkonsultati l-organizzazzjonijiet Ewropej għall-istandardizzazzjoni, l-organizzazzjonijiet Ewropej tal-partijiet ikkonċernati li jirċievu finanzjament mill-Unjoni u l-grupp ta' ħidma dwar it-tagħmir personali protettiv.
            
         ADOTTAT DIN ID-DEĊIŻJONI:
   Artikolu 1
   Ir-referenza tal-istandard EN 2012:795 “Protezzjoni kontra waqgħat mill-għoli — Apparat ta' ankoraġġ” għandha tiġi ppubblikata f'Il-Ġurnal Uffiċjali tal-Unjoni Ewropea b'restrizzjoni kif stabbilit fl-Anness.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-24 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 399, 30.12.1989, p. 18.
   
      (2)  ĠU L 316, 14.11.2012, p. 12.
   
      ANNESS
      
         IL-PUBBLIKAZZJONI TA' TITOLI U TA' REFERENZI TAL-ISTANDARDS ARMONIZZATI EWROPEJ SKONT ID-DIRETTIVA 89/686/KEE
      
      
                  ESO (1)
                  
               
               
                  Ir-referenza u t-titolu tal-istandard armonizzat
                  (u d-dokument tar-referenza)
               
               
                  L-ewwel pubblikazzjoni fil-ĠU
               
               
                  Ir-referenza tal-istandard sostittwit
               
               
                  Id-data tat-tmiem tal-preżunzjoni tal-konformità tal-istandard sostitwit
                  Nota 1
               
            
                  CEN
               
               
                  EN 795:2012
                  It-tagħmir ta'protezzoni kontra waqgħat mill-għoli — Apparati ta' ankoraġġ
               
               
                  Din hija l-ewwel pubblikazzjoni
               
               
                  EN 795:1996
               
               
                   
               
            
                  
                     Twissija: Din il-pubblikazzjoni ma tikkonċernax it-tagħmir deskritt f':
                  
                              —
                           
                           
                              tip A (apparat ta' ankoraġġ b'punt stazzjonarju wieħed jew aktar ta' ankoraġġ u bil-bżonn ta' rbit strutturali jew ta' elementi tat-twaħħil li jeħlu mal-istruttura) imsemmi fil-klawżoli 3.2.1, 4.4.1, 5.3;
                           
                        
                              —
                           
                           
                              tip C (apparat ta' ankoraġġ mgħammar bi rfid flessibli u orizzontali) imsemmi fil-klawżoli 3.2.3, 4.4.3 u 5.5;
                           
                        
                              —
                           
                           
                              tip D (apparat ta' ankoraġġ mgħammar bi rfid riġidu u orizzontali) imsemmi fil-klawżoli 3.2.4, 4.4.4 u 5.6;
                           
                        
                              —
                           
                           
                              kull kombinazzjoni minn dawk imsemmija hawn fuq.
                           
                        Fir-rigward tat-tipi A, C u D, din il-pubblikazzjoni ma tikkonċerna l-ebda klawżola minn dawn: 4.5, 5.2.2, 6, 7; l-Anness A u l-Anness ZA.
                  Għaldaqstant, fir-rigward tat-tagħmir imsemmi hawn fuq, m'għandu jkun hemm l-ebda preżunzjoni tal-konformità mad-dispożizzjonijiet tad-Direttiva 89/686/KEE għaliex mhux meqjus bħala TPP (Tagħmir Personali Protettiv).
               
            
                  
                     Nota:
                  
               
               
                  Ġeneralment id-data li fiha tintemm il-preżunzjoni tal-konformità tkun id-data tar-revoka (“dow”, date of withdrawal), stabbilita mill-Organizzazzjoni Ewropea għall-Istandardizzazzjoni, iżda l-utenti ta' dawn l-istandards, ta' min jinnota li f'ċerti każijiet eċċezzjonali dan jista' jkun mod ieħor.
               
            
         (1)  ESO: L-Organizzazzjoni Ewropea għall-Istandardizzazzjoni:
      
                  —
               
               
                  CEN: Avenue Marnix 17, 1000, Brussels, Tel.+32 25500811; faks + 32 25500819 (http://www.cen.eu)
               
            
                  —
               
               
                  CENELEC: Avenue Marnix 17, 1000, Brussels, Tel.+32 25196871; faks +32 25196919 (http://www.cenelec.eu)
               
            
                  —
               
               
                  ETSI: 650, route des Lucioles, F-06921 Sophia Antipolis, Tel. +33 492944200; faks +33 493654716, (http://www.etsi.eu)